Udtalelse afgivet af Det Rådgivende Udvalg for Kontrol med Fusioner og Virksomhedsovertagelser på udvalgets 114. møde den 14. april 2003 vedrørende et udkast til beslutning i sag COMP/M.2861 - Siemens/Drägerwerk/JV

(2003/C 269/09)

(EØS-relevant tekst)

1. Det rådgivende udvalg er enigt med Kommissionen i, at den anmeldte transaktion udgør en fusion som omhandlet i fusionsforordningens artikel 3, stk. 2, sammenholdt med artikel 3, stk. 1, litra b), i samme forordning og er af fællesskabsdimension som defineret i forordningens artikel 1, stk. 2.

2. Det rådgivende udvalg er enigt med Kommissionen i, at de relevante produktmarkeder og geografiske markeder er følgende:

i) de nationale markeder for respiratorer til intensivafdelinger

ii) de nationale markeder for anæstesiudstyr

iii) produktmarkedet for patientmonitorer, hvor den præcise markedsafgrænsning kan forblive et åbent spørgsmål. Det er heller ikke nødvendigt at afgøre, om det geografiske marked for patientmonitorer er et EØS-dækkende marked eller et nationalt marked

iv) afgrænsningen af markedet for tilbehør til respiratorer og anæstesiudstyr kan forblive et åbent spørgsmål.

3. Det rådgivende udvalg er enigt med Kommissionen i, at der hersker alvorlig tvivl med hensyn til, om den anmeldte transaktion vil resultere i en dominerende stilling (enedominans) på markederne for respiratorer til intensivafdelinger i Østrig, Belgien, Danmark, Frankrig, Tyskland, Irland, Italien, Nederlandene, Portugal, Spanien, Sverige, Det Forenede Kongerige og Norge.

4. Et flertal i det rådgivende udvalg er enigt med Kommissionen i, at der hersker alvorlig tvivl med hensyn til, om den anmeldte transaktion vil resultere i en dominerende stilling (enedominans) på markederne for anæstesiudstyr i Belgien, Danmark, Tyskland, Frankrig, Italien, Nederlandene og Portugal. Et mindretal undlader at tage stilling hertil.

5. Det rådgivende udvalg er enigt med Kommissionen i, at der som følge af transaktionens vertikale virkninger (markedsafskærmning) hersker alvorlige bekymringer for, at joint venture-selskabet vil kunne opnå en dominerende stilling på markedet for patientmonitorer på både EØS-plan og i de medlemsstater, hvor joint venture-selskabet måtte komme til at indtage en dominerende stilling på markedet for anæstesiudstyr og respiratorer. Det kan desuden ikke udelukkes, at den dominerende stilling på markedet for anæstesiudstyr og respiratorer vil kunne blive styrket som følge af de vertikale virkninger af joint venture-selskabet.

6. Det rådgivende udvalg er enigt med Kommissionen i, at parternes tilsagn om at frasælge hele Siemens' Life Support Systems (LSS) Division er tilstrækkeligt til at fjerne bekymringerne for konkurrenceforholdene på de nationale markeder for respiratorer til intensivafdelinger og på de nationale markeder for anæstesiudstyr, jf. punkt 3 og 4.

7. Det rådgivende udvalg er enigt med Kommissionen i, at parternes tilsagn angående deres udstyrs fortsatte interoperabilitet er tilstrækkeligt til at fjerne de konkurrencemæssige bekymringer med hensyn til de vertikale virkninger, der er beskrevet i punkt 5.

8. Det rådgivende udvalg er enigt med Kommissionen i, at fusionen bør erklæres forenelig med fællesmarkedet og EØS-aftalen, forudsat at parterne til fulde overholder de tilsagn, de har afgivet.

9. Det rådgivende udvalg anbefaler, at denne udtalelse offentliggøres i Den Europæiske Unions Tidende.

10. Det rådgivende udvalg opfordrer Kommissionen til at tage hensyn til udvalgets bemærkninger og kommentarer.